पाएं अपने शहर की ताज़ा ख़बरें और फ्री ई-पेपरडाउनलोड करें
मुंबई समेत पूरे महाराष्ट्र में फैली कोरोना महामारी के बीच एक ओर जहां सही समय पर हॉस्पिटल नहीं पहुंचने और इलाज नहीं मिलने के कारण लोग दम तोड़ रहे हैं, वहीं कुछ ऐसे लोग हैं जो निस्वार्थ भाव से लोगों की मदद कर रहे हैं। इनमें से एक हैं मुंबई के ऑटो ड्राइवर दत्तात्रेय सावंत। वे पिछले कई महीने से कोरोना मरीजों को फ्री में अपने ऑटो रिक्शा में बैठा कर उनके घर से हॉस्पिटल तक और ठीक होने के बाद हॉस्पिटल से घर तक पहुंचाने के काम कर रहे हैं। वे अब तक 100 से ज्यादा लोगों को फ्री में हॉस्पिटल से घर और घर से हॉस्पिटल पहुंचा चुके हैं।
दूसरे लॉकडाउन के बाद से चला रहे ऑटो
खास यह है कि दत्तात्रेय एक शिक्षक भी हैं। वे दन्या सागर विद्या मंदिर, घाटकोपर में 8वीं से 10वीं कक्षा के छात्रों को अंग्रेजी पढ़ाते हैं। राज्य में दूसरे लॉकडाउन के ऐलान के बाद से वे ऑटो चला रहे हैं। वे कहते हैं कि जब तक कोरोना की लहर रहेगी, यह सेवा जारी रहेगी।
ज्यादातर गरीब लोगों को हॉस्पिटल पहुंचा रहे हैं दत्तात्रेय
दत्तात्रेय ने बताया कि संक्रमित मरीज को हॉस्पिटल पहुंचाने के लिए ऐम्बुलेंस वाले कई हजार रुपए वसूल रहे हैं। ऐसे में कई ऐसे मरीज हैं, जो आर्थिक रूप से संपन्न नहीं है और यह पैसे नहीं दे सकते। ऐसे ही मरीजों को हॉस्पिटल तक पहुंचाने का जिम्मा दत्तात्रेय ने लिया है।
ऑटो के पीछे लिखा अपना नंबर
दत्तात्रेय ने कहा,'लोगों की सहूलियत के लिए मैंने अपना नंबर अपने ऑटो के पीछे लिखा है। जरूरतमंद 24 घंटे मुझे संपर्क कर सकते हैं। मैं यह किसी लालच या टाइम पास के लिए नहीं, बल्कि सिर्फ जरूरतमंद लोगों की जरुरत के लिए कर रहा हूं। इसलिए मैं चाहता हूं कि सिर्फ ऐसे लोग ही मुझ से संपर्क करें जो वाकई जरूरतमंद हैं।'
दत्तात्रेय को देख मुंबई के ही विनोद बोबडे ने अब लोगों को फ्री में हॉस्पिटल से घर पहुंचाने का जिम्मा संभाला है। उन्होंने कहा,'दत्तात्रेय जो कर रहे हैं हम उसका आभार मानते हैं। संकट के काल में और लोगों को आगे आकर मदद करनी चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn